C 342/210
HU
Az Európai Unió Hivatalos Lapja
2022.9.6.
2022. február 17., csütörtök
103. hangsúlyozza, hogy folyamatos együttműködésre és párbeszédre van szükség az EU és a kedvezményezett országok valamennyi érdekelt fele – különösen a civil társadalmi szervezetek és a szakszervezetek között –, valamint tovább kell javítani az átláthatóságot és a nyomon követést annak biztosítása érdekében, hogy a GSP-rendszer teljesítse a fenntartható fejlődésre és a felelősségteljes kormányzásra vonatkozó célkitűzését;
Digitális technológiák
104. hangsúlyozza a digitális technológiák fontos szerepét, különösen a Covid19-világjárvány idején; hangsúlyozza, hogy ezeket a technológiákat a járvány utáni időszakban is világszerte alkalmazni fogják, és hogy megfelelően szabályozni kell őket, hogy kihasználják erejüket, ugyanakkor elkerüljék az emberi jogokra gyakorolt bármely negatív hatást; hangsúlyozza különösen a magánélethez való jog hatékony megóvásának és az adatvédelemnek a fontosságát az egészségüggyel kapcsolatos tömeges megfigyelési rendszerekben, valamint ezek arányos és időben korlátozott alkalmazásának fontosságát; hangsúlyozza, hogy a megfigyelési technológiák jogszerűtlen használata nyilvánvaló kockázatot jelent az emberijog-védők, az ellenzék tagjai, az újságírók, a civil társadalom és mások számára, nem utolsósorban mivel ezek a technológiák jelentősen akadályozzák az emberi jogok védelmét, veszélyeztetik a magánéletet és a véleménynyilvánítás szabadságát, és komoly fenyegetést jelentenek a demokratikus intézményekre nézve; felhívja az EU-t, hogy sürgősen dolgozzon ki szilárd szabályozási keretet ezen a területen annak biztosítása érdekében, hogy e technológiák használata megfeleljen a nemzetközi emberi jogi normáknak; kéri az Uniót és tagállamait, hogy az európai megfigyelési technológiák exportja és a technikai segítségnyújtás kapcsán gondoskodjanak teljes körű emberi jogi átvilágításról és megfelelő felülvizsgálatról; felhívja az EU-t és tagállamait, hogy működjenek együtt a harmadik országok kormányaival a kiberbiztonsággal és a terrorizmus elleni küzdelemmel kapcsolatos elnyomó jogalkotási gyakorlatok megszüntetése érdekében; kéri az Uniót, hogy kezdeményezze a kémprogram-technológia értékesítésére, átadására és használatára vonatkozó azonnali, globális moratórium előmozdítását;
105. megállapítja, hogy a mesterséges intelligencia fokozott alkalmazása előnyökkel jár, de hangsúlyozza, hogy a technológiákat érdemi emberi felügyelet és teljes átláthatóság mellett kell kifejleszteni, bevezetni és használni, biztosítva az elszámoltathatóságot és a megkülönböztetésmentességet, különösen az automatizált döntések részrehajlásának és az adatvédelem megsértésének elkerülése érdekében;
106. hangsúlyozza a közösségi platformok létfontosságú szerepét a véleménynyilvánítás és a szerveződés szabadságának előmozdításában, de hangsúlyozza, hogy megfelelő biztosítékokra van szükség egyrészt a felhasználói tartalmak manipulálásának vagy indokolatlan korlátozásának vagy gondozásának – beleértve az automatikus cenzúrát is –, másrészt a gyűlöletbeszéd, az álhírek és a dezinformáció, valamint a szándékosan káros tartalmak terjedésének megakadályozása érdekében; kéri az Uniót, hogy tegyen javaslatot arra vonatkozóan, hogy miként lehetne megkönnyíteni az emberijog-védők online munkáját, és mozdítsa elő annak az elképzelésnek az elismerését, hogy az emberi jogokról szóló vitát minden körülmények között elő kell mozdítani és védeni kell; üdvözli a kettős felhasználású termékek kivitelére, tranzitjára, transzferjére, valamint az e termékekkel kapcsolatban végzett brókertevékenységekre és technikai segítségnyújtásra vonatkozó ellenőrzéssel kapcsolatos új uniós szabályok elfogadását;
107. hangsúlyozza, hogy a demokrácia számára a rejtett külföldi finanszírozás, a félretájékoztatás és más online beavatkozások egyre nagyobb fenyegetést jelent, és hangsúlyozza, hogy az önkényuralmi államokban az internet és a kibertér gyakran az egyetlen olyan terület, amely mentes az állami ellenőrzéstől és az emberijog-védők, a szabad média és a demokráciapárti ellenzék elleni cenzúrától; felhívja a Bizottságot és a Tanácsot, hogy erősítsék meg az EU válaszát és törekedjenek nemzetközi biztosítékok létrehozására a dezinformációval, a kibertámadásokkal és a rosszindulatú külföldi szereplőktől származó egyéb hibrid fenyegetésekkel szemben, amelyek célja a társadalmi reziliencia és a demokratikus folyamatok aláásása Unió-szerte, szomszédságunkban és azon túl;; hangsúlyozza, hogy több állami támogatásra van szükség az álhírek terjedése elleni küzdelem újszerű módszereinek kutatásához;
Halálbüntetés, kínzás és a rossz bánásmód egyéb formái
108. megismétli, hogy határozottan ellenzi a halálbüntetést, tekintettel annak kegyetlen és visszafordíthatatlan jellegére, és felszólítja az EU-t, hogy fokozza a halálbüntetés egyetemes eltörlése érdekében tett erőfeszítéseit; hangsúlyozza, hogy 2020-ban pozitív tendencia alakult ki a kivégzésekre vonatkozó moratórium terén a halálbüntetés teljes eltörlése érdekében, mivel 123 állam szavazta meg az ENSZ Közgyűlésének erről szóló határozatát; rendkívül aggasztónak tartja azonban, hogy egyes országokban drámai mértékben nőtt a kivégzések száma; sürgeti az Uniót és tagállamait, hogy minden nemzetközi fórumon vegyék védelmükbe a halálbüntetés eltörlését, és szorgalmazzák ezen álláspont lehető legszélesebb körű támogatását;